Botllhokatsebe ga bo jese Kgosi Mooketsane diwelang
Mopalamente wa Palapye, Rre Moiseraele Goya, a re puso e eletsa go bona dithoto tse di dirwang mono di rekwa ka bontsi gore maikaelelo a go tlhama ditiro a tle a atlege.  Rre Goya o buile jalo mo diphuthegong tsa kgotla tse a neng a di buisa kwa Phuduhudu, Lemone, Dikabeya, Dikabeyana le Makoro bosheng. O boletse fa Tautona Dr Mokgweetsi Masisi a supile fa nako e gorogile gore go sekasekwe gore go ka thatafadiwa jang molao o o patikang gore go rekwe dithoto tse di dirwang mo Botswana ka bontsi. Rre Goya a re le ntswa thulaganyo ya go tswakanya itsholelo e tsweletse, maphata mangwe a puso a tsweletse ka go reka dithoto tse di tswang kwa mafatsheng a sele, a kaya fa seo e le poelo morago. Le gale a re maphata mangwe a gatetse pele ka thulaganyo eo, mme a akaretsa la peeletso, papadi le madirelo le a tlhalositseng fa le rotloetsa Batswana go reka dithoto tsa mono. “Lephata la peeletso, papadi le madirelo le tsere tshwetso ya gore go patikege gore bagwebi ba marekisetso ba reke metsi a mabotlolo a selekanyo sa 500ml a a dirilweng mo Botswana fela mme ebile ba patelesega gore ba rekise one fela,” a tlhalosa jalo. Rre Goya a re Batswana ba tshwanetse go rotloetsa tshwetso ya lephata leo ka go reka metsi a a dirilweng mo gae e le tsela ya go godisa madirelo a mo gae. A re fa Batswana ba ka tswelela ka go reka metsi a a dirilweng kwa mafatsheng a sele, ba tlaa bo ba rotloetsa kgolo ya madirelo a mafatshe ao. Mo go tse dingwe, Rre Goya o ne a kopa banni go leboga Modimo ka pula ee tshologileng bosheng. A re ba tswelele ka go rapelela pula gore ba kgone go baya tema le go bona thobo e e botoka. A re go botlhokwa gore balemi ba potlakele go baa tema, a tlatsa ka gore o tshwentswe ke gore bontsi jwa masimo ga bo ise bo pitikololwe. A re go tlhaela ga ditshukudu tsa temo mo kgaolong ya Palapye go ka baa balemi ba ba lemang ka lenaneo la ISPAAD ka fa mosing a supa fa puso e tlaa tswalela letsema ka kgwedi ya Tlhakole e tlhola lesome le botlhano. Mopalamaente Goya o ne gape a kopa banni go ikwadisetsa ditlhopho, a tlhalosa fa pego ya lephata le le tsamaisang ditlhopho e supa fa Batswana ba sa ikwadisetsa ditlhopho mo ikwadisong ya ntlha. A re go ikwadisetsa ditlhopho go botlhokwa ka gore go fa Motswana mongwe le mongwe sebaka sa go tlhopha puso. BOKHUTLO